– Velkommen. Dette er tredje gangen på kort tid at vi er her for å finne arbeidere til Norge.

Det var en meget enkel sak for det norske rekrutteringsbyrået Verto å lokke arbeidsledige dansker til å ta turen over til Norge for å jobbe for norske bedrifter.

Samtidig som arbeidsledigheten er høy i Danmark, mangler Norge kvalifiserte arbeidstakere. Ifølge Verto, mangler Norge faglært arbeidskraft blant yrker som tømrere, mekanikere, elektrikere, murere og industrioperatører.

– Det er ikke lett å få tak i en faglært rørlegger på kysten av Norge. Flere fortvilede kunder ringer oss og forteller at de har null kvalifiserte søkere på jobbene som lyses ut, sier Henning Karlsen, administrerende direktør i Verto til NRK.no.

Derfor har rekrutteringsfirmaet sett mot utlandet og inngått en samarbeidsavtale med Danmarks største fagforening 3F og arbeidsformidlingssenteret Jobcenteret i København.

– Det er klart at nærmeste nabolandene som Sverige og Danmark er høyst aktuelle når vi skal bøte på arbeidskraftmangelen. Det er kjempenyttig at de snakker nordiske språk, sier Karlsen.

Forlater familien for jobb

Rundt 70 personer møtte opp på rekrutteringsmøtet i København for å høre om jobbmulighetene i Norge.

Etter flere uker med jobbsøking, har mekanikeren Torbjørn Lutzen (27) innsett at det er for vanskelig å finne jobb i Danmark. Lutzen som opprinnelig er fra Færøyene, forteller at han har søkt på jobber i København og hele Jylland-området uten å få napp.

Det er med et tungt hjerte at han nå har bestemt seg for å forlate kjæresten og deres ett år gamle datter for å arbeide i Norge.

– Det er vanskelig, men jeg håper at jeg finner turnusarbeid i Norge, slik at jeg kan besøke dem ofte, sier Lutzen.

Han ser likevel optimistisk på sin nye fremtid i Norge.

– Jeg har mange venner som har jobbet i Norge. De forteller at lønna er godt, nordmenn er bra å jobbe med og det er mange jobber å finne, sier Lutzen.

Det er eventyrlyst som lokker 23 år gamle Niklas Rasmussen til Norge. Han er utdannet tømrer og har jobbet litt i København det siste året. Nå er han klar for å utvide horisonten.

– Jeg ser på Norge som en mulighet til å tjene gode penger. Det er mer arbeid å få og det blir samtidig en opplevelse å bo i et annet land. Planen min er å jobbe mye i Norge, tjene penger og deretter reise hjem, sier Rasmussen til NRK.no.

Dansk fagforening: – Dra til Norge

Flere danske kommuner og fagforeninger har lenge arbeidet målrettet mot stillinger i Norge.

«Er du arbejdsløs og træt af håbløse jobkurser og afslag på ansøgninger? Så ligger løsningen lige for: Tag til Norge», står det på hjemmesiden til Danmarks største fagforening 3F.

Fagforeningen tydeliggjør også at norske bedrifter mangler medarbeidere, og at det er en ekstra økonomisk gevinst å hente for arbeidsløse dansker som søker lykken, gjennom skattelettelser.

Ifølge Skattedirektoratet i Norge ble det skrevet ut 22 000 skattekort til danske statsborgere i fjor, Til sammenligning ble det skrevet ut 80 700 skattekort til svensker og 70 800 skattekort til polske arbeidere.

Tjener på danskene

Næringslivets Hovedorganisasjon (NHO) bekrefter at det norske markedet sliter med å få kompetent arbeidskraft i diverse yrkesgrupper.

– Vi er et land av folk som har blitt godt vant, og det er noen yrker som ikke er attraktive for ungdommen. I byggebransjen sliter man med å få norske ungdommer til å engasjere seg og ta utdanning, sier Even Hagelien i NHO Service.

Hagelien forteller NRK.no at mens svenske arbeidstakere ender med å koste arbeidsgiveren dobbelt så mye, tjener norske arbeidsgivere på å ansette dansker.

– I Danmark betaler man nesten ikke arbeidsgiveravgift. Det er veldig lønnsomt for norske arbeidsgivere å ansette dansker som er trygdet i Danmark, sier Hagelien.

Han tror likevel ikke at faglærte arbeidere fra utlandet vil presse ut de norske faglærte fra arbeidsmarkedet.

– Når man henter personell fra bemanningsbedrifter til bygg og anleggsbransjen, gjør man det fordi bedriftene ikke klarer å skaffe folk på andre måter.

– Man må holde hjulene i gang ved å hente inn folk som kan gjøre jobben, men dette er ikke på bekostning av de norske. Aller helst vil man jo ha norske arbeidere inn på norske bedrifter, sier Hagelien.

Få ledige jobber i Danmark

I slutten av september var 149 900 personer arbeidsledige i Danmark. Det tilsvarer 5,6 prosent av den totale arbeidsstyrken i landet.

Nye tall fra Danmarks Statistik viser at arbeidsledigheten blant dansker mellom 25 – 29 -år ligger på 10,2 prosent.

– Arbeidsledigheten er veldig høy blant de unge, spesielt de som ikke har høyere utdannelse. Mange nyutdannede akademikere som bibliotekarer og arkitekter, sliter også, sier Gro Thoen, prosjektleder ved Jobcenter København.

Thoen mener det er på tide at danskene også får ta del i godene i den norske arbeidsmarkedet.

– Det er nok mange dansker som synes at Norge er et deilig land akkurat nå, med høyere lønninger og lavere skatter. Svenskene har fått god plass i det norske arbeidsmarkedet hittil. Nå er det kanskje på tide at det blir rom for danskene også, sier Thoen.